b'\n_START_ARTICLE_\nPaavo Arni\n_START_PARAGRAPH_\nKaarle Paavo Armas Arni (vuoteen 1933 Forsstr\xc3\xb6m, 20. huhtikuuta 1905 Viipuri \xe2\x80\x93 28. toukokuuta 1969 Helsinki) oli yli-insin\xc3\xb6\xc3\xb6ri ja Yleisradion teknillinen johtaja.\n_START_SECTION_\nTy\xc3\xb6ura ja henkil\xc3\xb6historia\n_START_PARAGRAPH_\nAarni oli radio- ja televisiotoiminnan studiotekniikan uranuurtaja Suomessa, mutta my\xc3\xb6s akustiikan erikoisasiantuntija. H\xc3\xa4n suunnitteli useita akustisia tiloja, kuten Turun konserttitalon salin akustiikan, joka oli Suomen ensimm\xc3\xa4inen konserttitarkoituksiin rakennettu sali, sek\xc3\xa4 Helsingin kauppakorkeakoulun p\xc3\xa4\xc3\xa4rakennuksen, Helsingin Kulttuuritalon ja Lahden konserttitalon akustiikat. _NEWLINE_Arnin vanhemmat olivat hovioikeudenneuvos Emil Forsstr\xc3\xb6m ja Fanny Kyander. H\xc3\xa4n p\xc3\xa4\xc3\xa4si ylioppilaaksi Helsingin suomalaisesta yhteiskoulusta 1924 ja valmistui s\xc3\xa4hk\xc3\xb6tekniikan alalta diplomi-insin\xc3\xb6\xc3\xb6riksi 1930. Arni toimi Yleisradiossa radioteknikkona 1931\xe2\x80\x931934, studiop\xc3\xa4\xc3\xa4llikk\xc3\xb6n\xc3\xa4 vuodesta 1934 ja yli-insin\xc3\xb6\xc3\xb6rin\xc3\xa4 vuodesta 1952. Viimeksi mainittuna vuonna h\xc3\xa4n oli my\xc3\xb6s Yleisradion olympiaosaston p\xc3\xa4\xc3\xa4llikk\xc3\xb6. Arni oli meluntorjuntakomitean sihteeri vuodesta 1945 ja my\xc3\xb6hemmin komitean puheenjohtaja. Arni my\xc3\xb6s opetti akustiikkaa useita vuosia Teknillisess\xc3\xa4 korkeakoulussa._NEWLINE_Paavo Arni oli naimisissa 1934\xe2\x80\x931949 radiotoimittaja Vuokko Arnin o.s. Knuutila kanssa. Avioeron j\xc3\xa4lkeen h\xc3\xa4n meni naimisiin 1949 Maire Harlinin kanssa.'